## Pravilnik o utvrđivanju rokova za osiguranje radnih, prostornih, tehničkih i drugih uvjeta u sjedištima županijskih i trgovačkih sudova nastalih spajanjem

### NN 3/2011 (5.1.2011.), Pravilnik o utvrđivanju rokova za osiguranje radnih, prostornih, tehničkih i drugih uvjeta u sjedištima županijskih i trgovačkih sudova nastalih spajanjem

MINISTARSTVO PRAVOSUĐA

46

Na temelju članka 8. stavak 2. Zakona o područjima i sjedištima sudova (»Narodne novine«, br. 144/10), ministar pravosuđa donosi

PRAVILNIK

O UTVRĐIVANJU ROKOVA ZA OSIGURANJE RADNIH, PROSTORNIH, TEHNIČKIH I DRUGIH UVJETA U SJEDIŠTIMA ŽUPANIJSKIH I TRGOVAČKIH SUDOVA NASTALIH SPAJANJEM

Članak 1.

Ovim Pravilnikom utvrđuju se rokovi za osiguranje radnih, prostornih, tehničkih i drugih uvjeta u sjedištima županijskih i trgovačkih sudova nastalih spajanjem.

Članak 2.

Ministarstvo pravosuđa osigurat će radni prostor, tehnički opremiti sudove, kao i druge uvjete u sjedištima županijskih sudova koji su nastali spajanjem u sljedećim rokovima i to:

– u Županijskom sudu u Bjelovaru, kojem se spaja Županijski sud u Virovitici, do 31. prosinca 2019. godine.

– u Županijskom sudu u Karlovcu, kojem se spaja Županijski sud u Gospiću, do 31. prosinca 2019. godine.

– u Županijskom sudu u Slavonskom Brodu, kojem se spaja Županijski sud u Požegi, do 31. prosinca 2019. godine.

– u Županijskom sudu u Varaždinu, kojem se spaja Županijski sud u Koprivnici i Županijski sud u Čakovcu, do 31. prosinca 2019. godine.

– u Županijskom sudu u Zagrebu, kojem se spaja Županijski sud u Zlataru, do 31. prosinca 2019. godine.

Članak 3.

Ministarstvo pravosuđa osigurat će radni prostor, tehnički opremiti sudove, kao i druge uvjete u sjedištima trgovačkih sudova koji su nastali spajanjem u sljedećim rokovima i to:

– u Trgovačkom sudu u Zagrebu, kojem se spaja Trgovački sud u Karlovcu i Trgovački sud u Sisku, do 31. prosinca 2019. godine.

– u Trgovačkom sudu u Splitu, kojem se spaja Trgovački sud u Dubrovniku, do 31. prosinca 2019. godine.

– u Trgovačkom sudu u Zadru, kojem se spaja Trgovački sud u Šibeniku, do 31. prosinca 2019. godine.

– u Trgovačkom sudu u Osijeku, kojem se spaja Trgovački sud u Slavonskom Brodu, do 31. prosinca 2019. godine.

– u Trgovačkom sudu u Rijeci, kojem se spaja Trgovački sud u Pazinu, do 31. prosinca 2019. godine.

Članak 4.

Ministar pravosuđa posebnom će odlukom utvrditi da su osigurani uvjeti iz članka 2. i 3. ovoga Pravilnika, odnosno da je osiguran radni prostor, tehnička opremljenost i drugi tehnički uvjeti sukladno standardima za sudove.

Članak 5.

Svi građanski i kazneni predmeti, zbirke isprava, arhiva i svi ostali predmeti i isprave suda koji se spaja, vode se kao predmeti novoustanovljenog suda nastalog spajanjem od 1. siječnja 2011. godine.

Za predmete za koje je bio nadležan sud prije spajanja, nadležan je sud koji je nastao spajanjem.

O primopredaji predmeta sastavit će se zapisnik koji potpisuju dosadašnji predsjednici sudova i osoba ovlaštena za obavljanje poslova sudske uprave u sudu koji je nastao spajanjem.

Članak 6.

Na obavljanje poslova sudske uprave i uredskog poslovanja za sudove koji imaju stalne službe, shodno će se primjenjivati odredbe Sudskog poslovnika.

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Klasa: 700-01/10-01/6231

Urbroj: 514-02-10-1

Zagreb, 31. prosinca 2010.

Ministar
Dražen Bošnjaković, v. r.

Pravilnik, NN 3/2011-46